কার্নিভালের দিনেই মিছিলে অনুমতি, তবে শর্তসাপেক্ষে নির্দেশ হাইকোর্টের

কলকাতা: বিদ্যুৎপৃষ্ট হয়ে ১২ জনের মৃত্যু নিয়ে খোলা হাওয়া সংগঠনের মোমবাতি মিছিলের আবেদন নিয়ে শুক্রবার গুরুত্বপূর্ণ রায় দিল কলকাতা হাইকোর্ট (Calcutta High Court)। বিচারপতি বিশ্বরূপ চৌধুরী জানালেন, ৫ অক্টোবর মিছিলের অনুমতি দেওয়া হবে, তবে শর্ত সাপেক্ষে।

খোলা হাওয়ার আইনজীবী বিলদ্বল ভট্টাচার্য আদালতে জানান, “গত ২৩ সেপ্টেম্বর জল জমে ১২ জন সাধারণ মানুষের মৃত্যু হয়েছে। তার প্রতিবাদে আমরা ৫ অক্টোবর কলেজ স্কোয়ার থেকে ডোরিনা ক্রসিং পর্যন্ত মোমবাতি মিছিল করতে চাই। ৫ হাজার মানুষ অংশ নেবেন।’’ তিনি আরও যুক্তি দেন, সেন্ট্রাল অ্যাভিনিউ প্রশস্ত রাস্তা, তাই একপাশ দিয়ে মিছিল হলে কোনও অসুবিধা হওয়ার কথা নয়।

আরও পড়ুন: ঠিক যেন দশভুজা! পুজোয় ভিড় সামলে চ্যাম্পিয়ন কলকাতা পুলিশ

রাজ্যের পক্ষে আইনজীবী কল্যাণ বন্দ্যোপাধ্যায় তীব্র আপত্তি জানান। তিনি আদালতে বলেন, “এই সংগঠন আসলে রাজনৈতিক। এতে শুভেন্দু অধিকারী, শঙ্কুদেব পণ্ডার মতো বিজেপি নেতারা রয়েছেন। উদ্দেশ্য হল সরকারি কার্নিভালের বিরুদ্ধে রাজনৈতিক বার্তা দেওয়া। ৫ অক্টোবর নয়, ৪ বা ৬ অক্টোবরও মিছিল হতে পারত।”

তিনি আরও জানান, ওইদিন কার্নিভালে ১১৭টি ক্লাব অংশ নেবে, যার মধ্যে ৫৬টি উত্তর কলকাতার। পাশাপাশি ওইদিনই বিসর্জনের শেষ দিন। ফলে মিছিল হলে প্রতিমা যাত্রায় সমস্যা হবে।

বিচারপতি বিশ্বরূপ চৌধুরী বলেন, “কার্নিভাল অবশ্যই গুরুত্বপূর্ণ। তবে ১২ জন মানুষের মৃত্যু অত্যন্ত দুঃখজনক ঘটনা। তাই মিছিলের অনুমতি দেওয়া হচ্ছে।” নির্দেশ দেন, কলেজ স্কোয়ার ও মহম্মদ আলী পার্কের প্রতিমা বেরোনোর পরই মিছিল শুরু করা যাবে। ৫ হাজার নয়, সর্বাধিক ৩ হাজার মানুষ অংশ নিতে পারবেন। মিছিলের সময় ও রুট নির্ধারণ করবে কলকাতা পুলিশ।

উল্লেখ্য, ২০২৪ সালে দুর্গাপুজো কার্নিভালের দিনই আরজি কর কাণ্ডের প্রতিবাদে রানি রাসমণি রোডে অবস্থান বিক্ষোভের অনুমতি দিয়েছিল হাই কোর্ট। খোলা হাওয়া সেই নজির টেনেই এবার অনুমতি চেয়েছিল। আদালতও জানাল, “প্রতিটি মৃত্যুই সমানভাবে দুঃখজনক।”

দেখুন আরও খবর: